Trecerea la ora de vară. Circulația trenurilor, după noul orar
- Mădălina Sfrijan
- 30 martie 2024, 10:47
România trece în această noapte la ora de vară. Astfel, ora 3.00 devine ora 4.00, iar noaptea va fi mai scurtă. În noaptea de sâmbătă spre duminică, ceasurile vor fi date înainte cu o oră, ceea ce va face ca ziua de duminică, 31 martie, să fie cea mai scurtă din acest an.
Trecerea la ora de vară. Noaptea va fi mai scurtă
Odată cu trecerea la ora de vară, atât răsăritul cât și apusul vor fi cu o oră mai târziu, pe 31 martie, comparativ cu ziua anterioară. Astfel, românii se vor putea bucura mai mult de lumina zilei.
Această schimbare a orei va fi aplicată până în ultima duminică din luna octombrie, adică până pe 27 octombrie, când se revine la ora de iarnă.
Circulația trenurilor se modifică
CFR Călători informează că începând cu data de 31 martie 2024, se trece la ora oficială de vară și în activitatea de transport feroviar.
"Trecerea la ora de vară nu modifică mersul trenurilor în vigoare, circulaţia se va efectua conform orarului prevăzut în mersul trenurilor", transmite compania.
De asemenea, toate trenurile operate de CFR Călători vor circula după ora actuală (de iarnă) până în noaptea de 30 spre 31 martie, la ora 03:00, care va deveni ora 04.00.
"După ora 04.00, trenurile vor pleca la orele din mersul de tren în vigoare, respectând ora oficială de vară.
Trenurile operate de CFR Călători aflate în circulaţie după ora 03:00, care devine ora 04:00, îşi vor continua mersul până la staţia de destinaţie, iar în cazul în care orele de plecare ale acestor trenuri se suprapun cu orele normale de plecare în intervalul orar 04.00 – 05.00, vor pleca în ordinea rangului.
În data de 31 martie 2024, pentru adaptarea circulaţiei trenurilor la ora de vară vor interveni următoarele modificări:
- RM 7905 – Bucureşti Nord – Aeroport Henri Coandă se anulează
- RM 7908 – Aeroport Henri – Coandă Bucureşti Nord se anulează
- R 9302 – Roşiori de Vede – Bucureşti Basarab va circula ca tren R 13302 şi cu orar modificat: Roşiri de Vede (pl. 02.20 ora de iarnă) – Bucureşti Basarab (sos. 05.34)", arată CFR Călători.
Trecerea la ora de vară. Circulația trenurilor între stațiile de frontieră
CFR Călători a anunțat că circulația trenurilor între stațiile de frontieră se va face conform graficelor în vigoare.
"Având în vedere că şi în ţările vecine trecerea la ora de vară se face în aceeaşi zi de duminică, 31 martie 2024, între staţiile de frontieră cu ţările vecine, trenurile vor circula după graficele din mersul de tren în vigoare. ", a mai transmis compania.